b'\n_START_ARTICLE_\nPovilas Brazd\xc5\xbei\xc5\xabnas\n_START_SECTION_\nBiografija\n_START_PARAGRAPH_\nPovilas Brazd\xc5\xbei\xc5\xabnas gim\xc4\x97 valstie\xc4\x8di\xc5\xb3 \xc5\xa1eimoje \xc5\xbdi\xc5\xbemari\xc5\xa1kio kaime (Kupi\xc5\xa1kio raj.), septyni\xc5\xb3 broli\xc5\xb3 ir seser\xc5\xb3 \xc5\xa1eimoje. Mok\xc4\x97si Vabalninko mokykloje, v\xc4\x97liau \xe2\x80\x93 Panev\xc4\x97\xc5\xbeio gimnazijoje, kuri\xc4\x85 baig\xc4\x97 1915 m. 1925 m. baig\xc4\x97 Lietuvos universiteto Matematikos-gamtos fakultet\xc4\x85._NEWLINE_Mir\xc4\x97 1986 m. vasario 28 d. Vilniuje, palaidotas Antakalnio kapin\xc4\x97se.\n_START_SECTION_\nAkademin\xc4\x97 veikla\n_START_PARAGRAPH_\nBaig\xc4\x99s gimnazij\xc4\x85 nuo 1916 m. trumpai mokytojavo Bir\xc5\xbe\xc5\xb3 \xe2\x80\x9eSaul\xc4\x97s\xe2\x80\x9c draugijos gimnazijoje. V\xc4\x97liau, baig\xc4\x99s universitet\xc4\x85, 1926\xe2\x80\x931928 m. dirbo Ciuricho universitete (\xc5\xa0veicarija), 1928\xe2\x80\x931940 m. \xe2\x80\x93 Lietuvos universitete Matematikos-gamtos fakultete._NEWLINE_1934 m. baland\xc5\xbeio 24 d. P. Brazd\xc5\xbei\xc5\xabnui suteiktas docento vardas. 1945 m. kovo 17 d. gavo matematikos ir fizikos profesoriaus vard\xc4\x85 ir prad\xc4\x97jo vadovauti Vilniaus universiteto Matematikos ir gamtos fakulteto Eksperimentin\xc4\x97s fizikos katedrai, o v\xc4\x97liau \xe2\x80\x93 Bendrosios fizikos katedrai. 1960 m. tapo Fizikos fakulteto naujai \xc4\xafkurtos Radiofizikos katedros ved\xc4\x97ju._NEWLINE_1963 m. prie Lietuvos moksl\xc5\xb3 akademijos Fizikos ir matematikos instituto \xc4\xafkurta Lietuvos fizik\xc5\xb3 draugija, kurios pirmininku nuo pat \xc4\xafk\xc5\xabrimo (i\xc5\xa1skyrus 1966\xe2\x80\x931968 m.) iki savo mirties buvo Povilas Brazd\xc5\xbei\xc5\xabnas.\n_START_SECTION_\n\xc5\xbdym\xc5\xabs pasiekimai\n_START_PARAGRAPH_\n1929\xc2\xa0m. P. Brazd\xc5\xbei\xc5\xabnas dalyvavo ekspedicijoje, kuri dar\xc4\x97 Baltijos j\xc5\xabros prie Lietuvos krant\xc5\xb3 magnetinius matavimus. Tyrin\xc4\x97jo med\xc5\xbeiag\xc5\xb3 elektrinio laidumo kitim\xc4\x85 stipriuose elektriniuose laukuose efektus, organizavo puslaidininki\xc5\xb3 tyrimus, aktyviai k\xc5\xabr\xc4\x97 lietuvi\xc5\xa1k\xc4\x85 fizikos terminij\xc4\x85._NEWLINE_1930\xc2\xa0m. prad\xc4\x97jo kurti Lietuvos magnetin\xc4\xaf \xc5\xbeem\xc4\x97lap\xc4\xaf.\n_START_SECTION_\nAtminimas\n_START_PARAGRAPH_\nI\xc5\xa1 100 Lietuvos asmenybi\xc5\xb3, per t\xc5\xabkstant\xc4\xaf labiausiai nusipelniusi\xc5\xb3 Lietuvai, \xc4\xafam\xc5\xbeint\xc5\xb3 Tado Gutausko granitin\xc4\x97je skulpt\xc5\xabroje \xe2\x80\x9eVienyb\xc4\x97s medis\xe2\x80\x9d, pamin\xc4\x97tas ir Povilas Brazd\xc5\xbei\xc5\xabnas:'